Nord-Kosovo

Nord-Kosovo (serbisk: Северно Косово, Severno Kosovo, albansk: Kosova Veriore) er et uoffisielt navn på den nordlige delen av Kosovo som er befolket av etniske serbere. Kosovo for øvrig har albansk flertall. Etter at Kosovo erklærte selvstendighet i 2008, nektet den serbiske befolkningen i  Nord-Kosovo å godta dette og regionen fortsatte å eksistere som et serbiskstyrt område, med tette bånd til Serbia. Serbia og Kosovo ble i april 2013 enige om delvis selvstyre for Nord-Kosovo, som et ledd i en avtale om normalisering av forbindelsene mellom de to landene.«Serbia and Kosovo reach EU-brokered landmark accord», BBC News, 19. april 2013.

Bakgrunn
NATOs krig mot Serbia i 1999 ledet til at Kosovo ble satt under FN-administrasjon, og Serbia mistet dermed den utøvende makten i området selv om det fortsatt ble ansett som en del av Serbia ifølge FN-resolusjonen 1244.  Serberne i Nord-Kosovo nektet å anerkjenne myndighetene i Priština. I stedet fungerte Nord-Kosovo med egne myndighetsorganer og offentlig forvaltning, finansiert av Serbia.«To folk - ett land», Flyktningregnskapet 2012,  Flyktninghjelpen, 17. juni 2012. I 2008 erklærte selvstyremyndigheten i Kosovo seg ensidig som et uavhengig land, uten at dette har blitt anerkjent i FN, men de har dog blitt anerkjent bilateralt av ca. 101 FN medlemsland. Uavhengighetserklæringen ble møtt med protester fra serberne i Kosovo og det kom til opptøyer.«Kosovo» , Globalis, 7. desember 2012. 

Avtale om regionalt selvstyre
Regjeringene i Kosovo og Serbia inngikk i april 2013 en avtale om å «normalisere» forbindelsene mellom Serbia og selvstyremyndighetene i Pristina.«Serbia and Kosovo reach EU-brokered landmark accord», BBC News, 19. april 2013. En femten punkter lang avtale ble undertegnet. Etter denne avtalen skal kommunene i Nord-Kosovo utgjøre en region med selvstyre i saker som gjelder økonomisk utvikling, arealplanlegging, skolevesen og helse. Nord-Kosovo skal underlegges Kosovos lover og integreres i Kosovos politi- og rettssystem, men skal ha en regional ankedomstol og en serbisk, regional politisjef utpekt av Kosovos innenriksdepartement og godkjent av regionen.«Historic agreement could pave way for Kosovo and Serbia», Southeast European Times, 20. april 2013.

Avtalen gjelder områdene omkring byene som på serbisk heter Leposavić, Zubin Potok og Zvečan, samt den nordlige delen av Mitrovica.

Referanser

Kategori:Kosovo

sr:Ибарски Колашин